મુંબઈમાં દર વર્ષે ચોમાસામાં નીચાણવાળા વિસ્તારમાં રેલવે ટ્રેક પર પાણી ભરાઇ જતા લોકલ ટ્રેન સેવા ઠપ થતી હોય તો રેલવે ટ્રેકની ઊંચાઇ વધારવા અંગે રેલવએે વિચાર કરવો જોઇએ, એવી સ્પષ્ટ સૂચના મંગળવારે મુંબઈ હાઇકોર્ટે રેલવેને આપી છે. મુંબઈમાં છેલ્લા બે દિવસથી જોરદાર વરસાદ ચાલુ હોવાથી રેલવે ટ્રેક પણ પાણી ભરાયેલા છે. મધ્ય, પશ્ર્ચિમ અને હાર્બર લાઇનના ટ્રેક પાણીમાં ડૂબતા અનેક લોકલ સેવા રદ કરવામાં આવી તેમ જ અમુક સેવા વિલંબમાં દોડાવવામાં આવી હતી, પરિણામે મુંબઈગરાને મુશ્કેલીનો સામનો કરવો પડ્યો હતો. મધ્ય રેલવેના દાદર, પરેલ, કુર્લા, સાયન જ્યારે હાર્બર લાઇનના ચેમ્બુર, ટિળકનગર, માનખુર્દ વગેરે સ્ટેશન નજીક નીચાણવાળા વિસ્તાર હોવાથી થોડો વરસાદ પડતા રેલવે ટ્રેક પર પાણી ભરાઇ જાય છે. દર વર્ષે રેલવે પ્રવાસીઓને સમસ્યાનો સામનો કરવો પડે છે.